《疏帘淡月 夜发河间，晨过滹沱河》
清代·程颂万

驮铃唤起。又趁入襜帷，四更天气。沙色笼灯，不辨马蹄痕细。

层气裹梦霜逾重，问宵酲、殢人醒未。乱尘迷辙，晨星几眼，照愁而已。

怅晓角、催人卌里。认行行烟树，近滹沱水。雁路微茫，低映关山行李。

萧萧自古坚冰渡，剩桥边、荻芦荒垒。数家村店，酒旗斜矗，向空烟里。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。